钦定古今图书集成/明伦汇编/官常典/第540卷 > 罗秉忠
## 钦定古今图书集成/明伦汇编/官常典/第540卷 > 罗秉忠

按《明外史》本传：“秉忠，初名克罗俄，领占沙州卫都督
佥事，困即来子也。兄喃哥既袭父职，英宗复命秉忠
为指挥使，协理卫事。既而喃哥率千二百人内徙，诏
居之东昌、平山二卫，给田庐什器所，以抚恤甚厚。喃
哥卒，秉忠为都指挥使，代领其众。英宗蒙尘，塞上多
警，朝议恐降人乘机为变，欲徙之南方。会贵州苗乱”，
都督毛福寿南征，即擢秉忠都督佥事，率所部援剿。
积战功，至左都督。天顺初，始赐姓名。曹钦之反，番官
多从之者，秉忠亦坐下狱，籍其家。久之，上章自辩，乃
得释。成化初，尚书程信讨山都掌蛮，秉忠以游击将
军从。既抵永宁，分兵六道，秉忠由金鹅江进，大破之。
论功，封顺义伯。十六年卒。谥“荣壮”，子孙世指挥使。